NSFAS kort R10 miljardGroot kommer heers oor die tekort van sowat R10,1 miljard in fondse by die nasionale finansiële hulpskema vir studente (NSFAS). Dit is ŉ skerp toename in die tekort wat verlede jaar aangemeld is. NSFAS het boonop verlede week in ŉ verklaring bekendgemaak dat hy die registrasietydperk vir finansiering tot 21 Januarie verleng het. Dit terwyl 600 000 aansoeke reeds van studente aan 50 TVET-kolleges en 26 universiteite ontvang is. Luidens die verklaring is minstens 505 820 van dié aansoeke studente wat vir die heel eerste keer vir NSFAS-befondsing aansoek doen. NSFAS het vanjaar ook sy aansoekportaal sodanig vergroot deur studente wat vir die eerste keer aansoek doen en wat Sassa-begunstigdes is, onmiddellik in kennis te stel indien hul aansoeke suksesvol is. “Tot op hede is 182 567 aansoekers reeds in kennis gestel dat hulle in aanmerking kom vir die befondsing. Aansoeke van studente wat nie Sassa-begunstigdes is nie, sal nou hanteer word. Hulle sal antwoorde ontvang sodra hul inkomste geverifieer is,” het Kagisho Mamabolo, NSFAS-woordvoerder, gesê. Volgens die DA is die NSFAS-finansieringsmodel nie in staat om meer aansoeke as in die verlede te hanteer nie. Die party sê daar was verlede jaar reeds ŉ tekort van R6,8 miljard in fondse aangemeld. “Die DA doen ŉ beroep op Blade Nzimande, minister van hoër onderwys, om oop kaarte te speel oor hoe die begrote R43 miljard bestee gaan word om soveel studente as moontlik te kan akkommodeer en hoe hy beplan om die tekort van R10 miljard te finansier,” het Chantel King, die DA se skaduminister van hoër onderwys, wetenskap en tegnologie, gesê. Sy sê die party eis ook dat Nzimande moet verduidelik hoe volhoubaar die huidige NSFAS-befondsingsmodel is en watter aanbevelings gemaak kan word om dié model te verbeter. “Met ’n krimpende belastingbasis en verminderde ekonomiese groei, moet ’n volhoubare plan vir studentefinansiering ingestel word. Ons het reeds die afgelope paar jaar gesien hoe onrus by hoëronderwysinstellings opgevlam het weens onvoldoende befondsing.” King voer ook aan dat die verlenging van die NSFAS-registrasietydperk onrealistiese verwagtinge skep vir studente wat vir die eerste keer vir die befondsing aansoek doen. “Dit kan lei tot soortgelyke onrus as wat ons in die verlede gesien het. “Die DA beveel ’n enkele aansoekstelsel aan wat alle weë vir hoëronderwysbefondsing op ’n enkele platform insluit, wat finansiering van die private sowel as openbare sektor ingesluit. Dit sal ’n mate van druk op die openbare fiskus verlig.”